P6_TA(2006)0350

Διακοπή των διαπραγματεύσεων σχετικά με την Ατζέντα της Ντόχα για την ανάπτυξη (ADD)

Ψήφισμα του Ευρωπαϊκού Κοινοβουλίου σχετικά με την αναστολή των διαπραγματεύσεων για την Αναπτυξιακή Ατζέντα της Ντόχα (ADD)

Το Ευρωπαϊκό Κοινοβούλιο,

- έχοντας υπόψη την Υπουργική Δήλωση της Ντόχα του Παγκόσμιου Οργανισμού Εμπορίου (ΠΟΕ) στις 14 Νοεμβρίου 2001,

- έχοντας υπόψη το ψήφισμά του της 4ης Απριλίου 2006 σχετικά με την αξιολόγηση του Γύρου της Ντόχα μετά την Υπουργική Διάσκεψη του ΠΟΕ στο Χονγκ-Κονγκ [1],

- έχοντας υπόψη την Υπουργική Δήλωση της Έκτης Συνόδου της Υπουργικής Διάσκεψης του ΠΟE, η οποία εγκρίθηκε στις 18 Δεκεμβρίου 2005 [2],

- έχοντας υπόψη το άρθρο 115, παράγραφος 5, του Κανονισμού του,

A. επισημαίνοντας ότι ο Γύρος της Ντόχα δρομολογήθηκε το 2001 με στόχους τη διόρθωση των υφιστάμενων ανισοτήτων στο πολυμερές εμπορικό σύστημα, εκκινώντας από την κοινή πεποίθηση ότι μόνο ένα πολυμερές σύστημα βασιζόμενο στο ελεύθερο και θεμιτό εμπόριο, τους δίκαιους κανόνες και την ισονομία μπορεί να αποφέρει γνήσια ανάπτυξη, και την τοποθέτηση των αναγκών και των συμφερόντων των αναπτυσσόμενων χωρών στο επίκεντρο του Προγράμματος Εργασίας της Ντόχα,

Β. λαμβάνοντας υπόψη ότι η αποτυχία ολοκλήρωσης του Γύρου της Ντόχα θα έθετε υπό αμφισβήτηση την αξιοπιστία του πολυμερούς εμπορικού συστήματος και θα οδηγούσε σε στροφή προς διμερείς και περιφερειακές εμπορικές συμφωνίες που συχνά επιτείνουν τις ανισότητες μεταξύ του ανεπτυγμένου και του αναπτυσσόμενου κόσμου,

Γ. εκτιμώντας ότι οι αναπτυσσόμενες και οι λιγότερο ανεπτυγμένες χώρες θα υποφέρουν περισσότερο από την αναστολή του Γύρου, αφού η από καιρό προσδοκώμενη εξισορρόπηση των εμπορικών κανόνων, που να θέτει το εμπόριο στην υπηρεσία της αειφόρου ανάπτυξης και να σέβεται το ευρύτερο σύστημα παγκόσμιας διακυβέρνησης, δεν μπορεί να επιτευχθεί έξω από το πολυμερές πλαίσιο,

Δ. επισημαίνοντας ότι η παράταση του σημερινού κλίματος αβεβαιότητας για το μέλλον της πολυμέρειας του εμπορίου και του ίδιου του ΠΟΕ θα επέτεινε την παγκόσμια οικονομική και πολιτική αβεβαιότητα και θα επέφερε οικονομικές, χρηματοδοτικές και κοινωνικές επιπτώσεις,

Ε. λαμβάνοντας υπόψη ότι απαιτείται μεταρρύθμιση της σημερινής δομής του ΠΟΕ για να διευκολυνθούν οι διαπραγματεύσεις και να ενισχυθεί η λογοδοσία και η διαφάνεια,

1. επαναλαμβάνει πως δεσμεύεται πλήρως με την πολυμερή προσέγγιση για την πολιτική εμπορίου και στηρίζει τον ΠΟΕ ως εγγυητή των διεθνών εμπορικών συναλλαγών που βασίζονται σε κανόνες· ως εκ τούτου εκφράζει τη λύπη του για την επ'αόριστον αναστολή των διαπραγματεύσεων του Γύρου της Ντόχα τον Ιούλιο 2006 και εκφράζει την ιδιαίτερη απογοήτευσή του για την ελλιπή ευελιξία που επέδειξαν ορισμένοι από τους πρωταγωνιστές με αποτέλεσμα οι διαπραγματεύσεις να οδηγηθούν σε αδιέξοδο·

2. ανησυχεί μήπως η μη επίτευξη συμφωνίας σχετικά με την Ατζέντα Ανάπτυξης της Ντόχα (ΑΑΝ) οδηγήσει σε κατάρρευση του σημερινού πολυμερούς εμπορικού συστήματος· υπογραμμίζει πως η στροφή προς τις διμερείς/περιφερειακές συμφωνίες θα οδηγούσε σε άνισες και λιγότερο διαφανείς διαπραγματεύσεις, με συχνή κατάληξη να τίθενται σε μειονεκτική θέση οι φτωχότερες χώρες·

3. υπογραμμίζει ότι οι βραχυπρόθεσμες και μεσοπρόθεσμες επιπτώσεις αυτής της αναστολής θα θίξουν περισσότερο τις αναπτυσσόμενες και τις λιγότερο ανεπτυγμένες χώρες, ιδίως εάν οι δεσμεύσεις υπέρ της ανάπτυξης που ανελήφθησαν στο Χονγκ-Κονγκ σταματήσουν να τηρούνται·

4. εκφράζει την ανησυχία ότι η αναστολή των πολυμερών διαπραγματεύσεων ενδέχεται να επιφέρει διεύρυνση των εμπορικών διενέξεων, καθώς τα μέλη του ΠΟΕ θα προσπαθούσαν να επιτύχουν ό,τι δεν μπορεί να επιτευχθεί μέσω διαπραγματεύσεων·

5. παροτρύνει όλα τους εμπλεκόμενους σημαντικούς παράγοντες, συμπεριλαμβανομένων της ΕΕ, των ΗΠΑ και της G-20, να δεσμευθούν πλήρως προκειμένου να επιτύχουν ισορροπημένη συμφωνία για κάθε ένα από τα κύρια προς διαπραγμάτευση θέματα του Γύρου, θέτοντας την ανάπτυξη στο επίκεντρο των συμπερασμάτων και αξιολογώντας περαιτέρω την έκβαση για να διασφαλίσουν ότι η Αναπτυξιακή Ατζέντα της Ντόχα θα καταλήξει τελικά σε ουσιαστικά και βιώσιμα οικονομικά οφέλη, ιδίως για τις αναπτυσσόμενες χώρες· τονίζει ότι για να εκπληρωθεί πλήρως η εντολή της Ντόχα, τα θετικά επιτεύγματα των διαπραγματεύσεων πρέπει να διαφυλαχθούν και οι προσφορές που έγιναν μέχρι σήμερα επί διαφόρων θεμάτων της ημερήσιας διάταξης των διαπραγματεύσεων πρέπει να αποτελέσουν τη βάση των διαπραγματεύσεων·

6. θεωρεί ότι οι αναπτυγμένες χώρες πρέπει να συνεχίσουν να δημιουργούν πιο ευνοϊκές συνθήκες εμπορίου για τις αναπτυσσόμενες και τις λιγότερο ανεπτυγμένες χώρες, ανεξάρτητα από την τελική έκβαση του γύρου των διαπραγματεύσεων· καλεί τις αναπτυγμένες και ραγδαία αναπτυσσόμενες χώρες να ακολουθήσουν την πρωτοβουλία της ΕΕ "τα πάντα εκτός από όπλα", η οποία εγγυάται πρόσβαση στην αγορά 100 % χωρίς δασμούς και ποσοστώσεις για τις λιγότερο αναπτυγμένες χώρες·

7. υπογραμμίζει πως χρειάζονται θεσμικές μεταρρυθμίσεις για τη βελτίωση της λειτουργίας του ΠΟΕ και επαναλαμβάνει πόσο σημαντικό είναι να ενισχυθεί η λογοδοσία και η δημοκρατική νομιμότητα των διαπραγματεύσεων και της οργάνωσης του ΠΟΕ· είναι πεπεισμένο ότι η πολυμερής διαδικασία, βασισμένη στην από κάτω προς τα πάνω και διαφανή προσέγγιση, πρέπει να παραμείνει στο επίκεντρο των διαπραγματεύσεων· υπογραμμίζει συγχρόνως την ανάγκη για συμμετοχικές διαδικασίες όλων των μελών·

8. είναι πεπεισμένο ότι η αναστολή των διαπραγματεύσεων πρέπει να χρησιμοποιηθεί ως βάση για προβληματισμό σχετικά με τις απαραίτητες προϋποθέσεις για τη βελτίωση των μελλοντικών εμπορικών διαπραγματεύσεων·

9. καλεί την Επιτροπή και το Συμβούλιο να καταρτίσουν συμφωνία για να διασφαλισθεί η πλήρης συμμετοχή του Ευρωπαϊκού Κοινοβουλίου στις διεθνείς εμπορικές διαπραγματεύσεις της Ευρωπαϊκής Ένωσης·

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στις κυβερνήσεις και τα κοινοβούλια των κρατών μελών και στο Γενικό Διευθυντή του ΠΟΕ.

[1] Κείμενα που εγκρίθηκαν, P6_TA(2006)0123.

[2] Αριθμός εγγράφου 05-6248, σύμβολο εγγράφου WT/MIN (05)/DEC).

--------------------------------------------------